
HOPE TARR

Skrevet i stjernene


Kjære leser!

Romanforfatteren Becky Stone, også kjent som Rebecca St. Claire, er på vei til New York for å feire nyttårsaften, og hun er sikker på at det som sto i horoskopet hennes om en «ny start» og «strålende muligheter», stemmer. I stedet får hun vite at hun ikke har noe annet valg enn å skrive den nye boken sin sammen med bestselgerforfatteren Adam Maxwell, som skriver actioneventyr, hvis hun vil redde karrieren sin.



Vel fremme i New York treffer Becky en ukjent mann. Han er høy, blåøyd og pen, som om han var tatt rett ut av en av bøkene hennes. Da klokken nærmer seg tolv, virker en het omgang i sengen som den perfekte måten å gå inn i det nye året på. For ham trenger hun jo ikke å treffe igjen, eller?



Feil. Den fremmede er Adam Maxwell, og som medforfattere skal de ses hver dag –og natt –de kommende månedene. Kan dette kjærlighetsparet skape den perfekte historien og samtidig bli hals over hodet forelsket?



Jeg ønsker dere en tid fylt av magiske øyeblikk og sexy overraskelser.

Hope Tarr




Takk til mine kjære venner Barbra Casana og Susan Shaver, for at dere har fulgt meg gjennom nok en stor utfordring her i livet og beriket den med kloke ord og latter.



En stor takk også til min fantastiske redaktør, Brenda Chin, for innsiktsfull og tålmodig hjelp med å få historien til Becky og Max på trykk.


Prolog

På et tog på vei til New York City

31. desember klokken 10.30



Få høre. Har du begynt feiringen av den fete kontrakten ennå? Jeg hadde forventet meg å høre champagnekorkene smelle i bakgrunnen. Sharons stemme, som var like oppspilt som Becky kjente seg, skurret gjennom den dårlige mobilforbindelsen.

Becky Stone, den snart så berømte forfatteren Rebecca St. Claire, gliste bredt. –Selv om det er nyttårsaften, er det nok best jeg venter med feiringen til vi når Manhattan, i alle fall.

Becky regnet med at hun om noen få timer kunne trippe rundt i sine høye hæler og virkelig slå ut håret, og det var ikke bare fordi det var nyttår. Dagen før hadde redaktøren hennes, Pat, ringt og sagt at hun hadde noen viktige nyheter. Nyheter som var av stor betydning for Beckys karriere. Hun lurte derfor på om ikke Becky kunne komme til Manhattan en av de nærmeste dagene slik at de kunne prate over en lunsj. Den travle redaktøren foretrakk vanligvis å kommunisere via e-post, så et personlig møte måtte bety at noe viktig hadde skjedd, eller var i ferd med å skje. Becky hadde straks booket seg billett på et ekspresstog som skulle ta henne fra Washington D.C. til New York på under tre timer. Med tanke på alle passasjerene som satt som sild i tønne på andre klasse, var hun godt fornøyd med å ha spandert på seg en billett på første klasse.

Telefonoppringingen fra redaktøren kunne bare bety én ting. Opplaget av Beckys nyeste roman om Angelina Talbot måtte ha blitt utsolgt eller var i ferd med å bli det. Den erotiske spenningsserien hadde truffet de kvinnelige leserne på en måte som de tidligere historiske bøkene hennes ikke hadde gjort. Kanskje den nyeste boken til og med hadde nådd bestselgerlistene? Kanskje ikke i New York Times, men hva med USA Today? Hvorfor skulle det ellers være så viktig for Pat å få henne til New York på selveste nyttårsaften?

Becky hadde lest horoskopet for Vekten som spådde et fantastisk nytt år. Hun skulle få en helt ny start proppfull med nye muligheter når det gjaldt karrieren så vel som kjærlighetslivet. Hun kunne tydeligvis vente seg en eller annen form for astrologisk jackpot.

Sharons stemme i andre enden tvang Becky tilbake til virkeligheten.

–Ikke gå helt berserk i skobutikkene, da, i alle fall ikke før blekket på den millionsjekken har tørket. Og du, ring meg så fort den eventyrlige lunsjen er over. Jeg vil vite alt.

–Det skal jeg gjøre. Vi kjører snart inn i tunnelen under Hudson nå, så det er best vi avslutter før samtalen blir brutt. Tusen takk for at du ringte. Glad i deg, vennen min.

–Glad i deg også, Becky. Og godt nyttår.

Becky skulle akkurat til å åpne munnen og ønske venninnen det samme da telefonen døde. Hun klappet den sammen og la den i vesken. Hun fisket i stedet opp den nyeste Angelina Talbot boken. Hun lot hånden gli forsiktig over den glansede forsiden. Redaksjonen hadde virkelig gjort en god jobb denne gangen. Den slanke, mørkhårede modellen på bildet var iført en svart minikjole, skinnende, blanke stiletthæler og var perfekt som Beckys britiske heltinne. I hånden holdt hun en rykende pistol. Stiletthælene var mer en del av imaget enn en nødvendighet. Selv om Beckys egne hæler var omtrent like høye, var hun ikke på langt nær så høy som heltinnen på forsiden. Angelina var en kvinne som kunne kikke de fleste kvinner og menn rett i øynene –med eller uten høye hæler. I tillegg til å ha en kroppslengde som Becky alltid hadde traktet etter, hadde hun utstyrt heltinnen med en skarp hjerne, et sterkt libido og en kropp med perfekte former. Snakk om full pakke.

Men det beste med bokens framside var utdraget av anmeldelsen fra Publishers Weekly. Under den pregede teksten i gull sto Becky beskrevet som «en ny og kreativ stemme» og «en talentfull, fremadstormende forfatter.»

Talentfull, fremadstormende forfatter… Becky lot boken gli ned i vesken igjen og lente seg tilbake mens hun sukket tilfreds. Hun strakk ut føttene og kikket henrykt ned på de sjokoladebrune, knehøye skinnstøvlene sine. Da hun vokste opp som et av fem barn i familien i Dundalk i Maryland, virket designersko like uoppnåelig som Askepotts glass-sko. Selv Barbiedukkene hennes hadde gått barbeint. Og nå satt hun altså her på første klasse i sine Manolo Blahniks. Visse drømmer gikk tross alt i oppfyllelse.

Alt så definitivt lysere ut enn det hadde gjort bare en uke tidligere. Hun hadde feiret jul hjemme alene sammen med sin brunstripete katt, Daisy-Bud. Hun hadde kjøpt thaimat til seg selv og en boks tunfisk til katten. Til ære for det som skulle være håpets høytid, hadde hun skrevet en ønskeliste over alt det hun hadde lyst til –og skulle gjøre –det kommende året. Bli en bestselgende forfatter. Reise til Irland. Dra på motorsykkeltur. Finne en venn til Daisy-Bud på et hjem for hjemløse katter. Spare penger til nedbetaling av huset. Møte drømmemannen og bli forelsket…

Etter at ekskjæresten hennes, Elliot, dumpet henne til fordel for en noen-og-tjue-år-gammel blondine året før, hadde hun vært ganske forsiktig med –eller rettere sagt livredd for –å nærme seg noen av det annet kjønn. Romantikk fungerte utmerket i bokform, men i virkeligheten var det mer komplisert. Hun hadde vært så sikker på at denne journalisten var den rette. Hun trodde at hun, etter å ha truffet gutter i over tjue år, hadde god greie på hvordan den mannlige psyken fungerte, men ekskjæresten hadde lurt henne trill rundt. Nå i ettertid kunne hun ikke skjønne at hun ikke hadde sett faresignalene. Alle avtalene han alltid avlyste i siste liten, mistenkelige telefonsamtaler og ikke minst det faktum at den eneste adressen hun hadde til ham, var en e-postadresse. Og allikevel hadde hun stolt på ham, blitt værende hos ham. Hun hadde til og med hørt på rådet hans og sagt opp deltidsjobben hun hadde. Snakk om elendig dømmekraft. Hvordan skulle hun noen gang kunne stole på seg selv når det gjaldt kjærlighet?

–Neste stasjon: New York Penn Station.

Hun løftet hodet og så ut av togvinduet i samme øyeblikk som toget rullet ut av tunnelen. Silhuetten av Manhattan åpenbarte seg foran henne, langt der framme, men allikevel innenfor rekkevidde. Kjærester som løy, dårlige salgstall og pengeproblemer var noe som hørte fortiden til.

Det var fremdeles tretten og en halv time igjen av det gamle året, men Becky kunne allerede se konturene av det som skulle bli 365 dager proppfulle med nye muligheter. Becky var mer enn klar for nye, gode tider.

